B4-0731, 0733, 0742, 0760 και 0778/98

Ψήφισμα σχετικά με την παραβίαση των δικαιωμάτων του ανθρώπου στη Βιρμανία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τη Βιρμανία,

A. ανησυχώντας βαθύτατα για τις συνεχείς παραβιάσεις των δικαιωμάτων του ανθρώπου από τη δικτατορική κυβέρνηση και τις στρατιωτικές αρχές της, παραβιάσεις οι οποίες πρέπει να θεωρούνται ως έγκλημα κατά της ανθρωπότητας,

Β. καταδικάζοντας τα συνεχή εμπόδια κατά της δημοκρατικής αντιπολίτευσης, καθώς και τις αυξανόμενες οχλήσεις των μελών της, στις οποίες, σύμφωνα με πληροφορίες περιλαμβάνεται η φυλάκιση 50 εκλεγμένων αντιπροσώπων, ενώ άλλοι εκλεγμένοι αντιπρόσωποι πρέπει να παρουσιάζονται δύο φορές την ημέρα στο πλησιέστερο αστυνομικό τμήμα,

Γ. λαμβάνοντας υπόψη ότι 300.000 άτομα από τους πληθυσμούς Karen στη Βιρμανία διώκονται από τις βιρμανικές στρατιωτικές δυνάμεις,

Δ. ιδιαίτερα ανήσυχο για τη συστηματική καταστροφή των χωριών των πληθυσμών Karen από τις ένοπλες δυνάμεις της Βιρμανίας και για την πολιτική καταστολής που ασκούν οι στρατιωτικοί έναντι άλλων μειονοτήτων, όπως οι Nagas και οι Shan,

Ε. ανήσυχο για τη στάση των αρχών της Βιρμανίας που εξαναγκάζουν το λαό τους να εργάζεται σε έργα κατασκευής, όπως αυτά για την κατασκευή αγωγών αερίου, και να μεταφέρουν πολεμοφόδια και ανεφοδιασμό στο στρατό της Βιρμανίας ο οποίος δεν διστάζει να εξοντώνει όσους είναι ιδιαίτερα εξαντλημένοι για να φέρουν εις πέρας αυτά τα καθήκοντα,

ΣΤ. καταδικάζοντας τους συστηματικούς βιασμούς των γυναικών Karen καθώς και των γυναικών άλλων μειονοτήτων από τους Βιρμανούς στρατιώτες,

Ζ. ανησυχώντας βαθύτατα για τις σφαγές και τις επιχειρήσεις εθνοτικών εκκαθαρίσεων, καθώς και για την καταστροφή των αποθεμάτων τροφίμων, που υφίστανται οι πληθυσμοί Karen, Naga, Shan, Mon, Karenni και Kachin,

Η. έντονα ανήσυχο για την αύξηση των προσφύγων Karen και Shan στην Ταϊλάνδη ως επακόλουθο των διώξεων του στρατιωτικού καθεστώτος της Ρανγκούν και των επιθέσεων που εξαπολύει ο βιρμανικός στρατός κατά των στρατοπέδων προσφύγων,

Θ. επισημαίνοντας ότι η Μικτή Επιτροπή ΕΕ/ASEAN δεν πραγματοποίησε συνάντηση διότι δεν επετεύχθη λύση όσον αφορά τη συμμετοχή της βιρμανικής αντιπροσωπείας,

1. καταδικάζει για μια ακόμη φορά τη στρατιωτική δικτατορία και τις ωμότητες που διαπράττονται από αυτή[semigr ]

2. καλεί την Ύπατο Αρμοστή των Ηνωμένων Εθνών για τα Δικαιώματα του Ανθρώπου κ. Mary Robinson να αποστείλει μόνιμους παρατηρητές επιφορτισμένους με τη διερεύνηση της κατάστασης των δικαιωμάτων του ανθρώπου στις περιοχές που κατοικούνται από καταπιεζόμενες μειονότητες της περιοχής και σχετικά με τις ωμότητες που διαπράττουν οι βιρμανικές αρχές[semigr ]

3. ζητεί από τις βιρμανικές αρχές να θέσουν πάραυτα τέρμα στις πρακτικές εθνοτικών εκκαθαρίσεων και αναγκαστικών μετακινήσεων των πληθυσμών που ανήκουν σε εθνοτικές μειονότητες και να πράξουν ό,τι είναι δυνατόν προκειμένου αυτοί οι πληθυσμοί να μπορέσουν να επιστρέψουν και να ζήσουν στα χωριά τους και στα εδάφη τους εν πλήρει ασφαλεία[semigr ]

4. ζητεί από τις βιρμανικές αρχές να σταματήσουν τις διασυνοριακές επιδρομές κατά των στρατοπέδων προσφύγων στην Ταϊλάνδη[semigr ]

5. ζητεί να ενισχυθεί η υποστήριξη προς τη δημοκρατική αντιπολίτευση στη Βιρμανία με όλα τα μέσα που διαθέτουν η ΕΕ, τα κράτη μέλη της και τα διεθνή θεσμικά όργανα[semigr ]

6. επαναλαμβάνει το αίτημά του προς τις βιρμανικές αρχές να θέσουν πάραυτα τέρμα στις διώξεις και στους εκφοβισμούς έναντι ηγετών της δημοκρατικής αντιπολίτευσης, ιδιαίτερα της κ. Aung San Suu Kyi, καθώς και να ελευθερώσουν πάραυτα τους εκλεγμένους αντιπροσώπους[semigr ]

7. ζητεί από την Επιτροπή και το Συμβούλιο να επιβάλουν γενικές οικονομικές κυρώσεις κατά της Βιρμανίας και να απαγορεύσουν οιαδήποτε επένδυση για όσο διάστημα το καθεστώς της Ρανγκούν δεν θέτει τέρμα στις σοβαρές παραβιάσεις των δικαιωμάτων του ανθρώπου[semigr ]

8. ζητεί από το Συμβούλιο Ασφαλείας των Ηνωμένων Εθνών να επιβάλει γενικές οικονομικές κυρώσεις κατά της Βιρμανίας[semigr ]

9. καλεί την κυβέρνηση της Ταϊλάνδης να παράσχει καλύτερη προστασία στα στρατόπεδα προσφύγων κατά μήκος των συνόρων Ταϊλάνδης - Βιρμανίας, να αναγνωρίσει τους πρόσφυγες από τη Βιρμανία, να τους επιτρέψει την είσοδο στη χώρα και να μην επιβάλει αναγκαστικό επαναπατρισμό σε αυτούς τους πρόσφυγες[semigr ]

10. καλεί την κυβέρνηση της Ταϊλάνδης να εγγυηθεί στην Ύπατο Αρμοστή των Ηνωμένων Εθνών για τα Δικαιώματα του Ανθρώπου πλήρη πρόσβαση στα στρατόπεδα προσφύγων κατά μήκος των συνόρων Ταϊλάνδης - Βιρμανίας[semigr ]

11. ζητεί από το στρατιωτικό καθεστώς της Βιρμανίας να επιτρέψει στον ειδικό εισηγητή των Ηνωμένων Εθνών για τη Βιρμανία να επισκεφθεί ελεύθερα τη χώρα και να φέρει εις πέρας την εντολή του παρέχοντάς του εγγυήσεις για πλήρη πρόσβαση στις περιοχές που κατοικούνται από τους πληθυσμούς Karen και στις άλλες περιοχές που κατοικούνται από καταπιεζόμενες μειονότητες[semigr ]

12. καλεί τις ξένες εταιρίες οι οποίες έχουν επενδύσει στη Βιρμανία, όπως η Total και η Premier Oil, να παγώσουν πάραυτα τις επενδύσεις τους[semigr ]

13. επιμένει να διεξαχθούν οι συνεδριάσεις της Μικτής Επιτροπής ΕΕ/ASEAN χωρίς τη συμμετοχή της Βιρμανίας[semigr ]

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, το Γενικό Γραμματέα των Ηνωμένων Εθνών και την Ύπατο Αρμοστή των Ηνωμένων Εθνών για τα Δικαιώματα του Ανθρώπου, καθώς και στις αρχές της Βιρμανίας και της Ταϊλάνδης.